     หิวยามเย็น หิวยามดึก นึกอะไรไม่ออกที่ง่าย ๆ และอิ่มท้องต้องบะหมี่เกี๊ยวสิครับ ซึ่งบะหมี่เกี๊ยวสหชัย ก็เป็นอีกร้านหนึ่งในพิษณุโลกและจังหวัดใกล้เคียงที่มีคนซื้อเฟรนชายด์ไปขายมากมาย คงต้องมีอะไรดีสักอย่าง โดยส่วนตัวก็ชอบก๋วยเตี๋ยวประเภทนี้อยู่แล้ว และสิ่งสำคัญของคนขายบะหมี่เกี๊ยวที่ถึงแม้จะซื้อเฟรนชายด์มาร้านเดียวกัน แบรนด์เดียวกัน แต่ก็ทำได้อร่อยไม่เท่ากันเชื่อป่าว ? คงจะยังมีเกล็ดเล็กเกล็ดน้อยอีกมากที่คนขายจะต้องรู้ (ผมเองก็ไม่รู้เหมือนกัน 555) 

     สาขานี้ก็เป็นอีกสาขาหนึ่ง ที่ตั้งอยู่ริมถนนธรรมบูชา (เลียบทางรถไฟ) พูดง่าย ๆ คือเส้นหน้าโรงเรียนพุทธชินราช และโรงเรียนผดุงราษฏร์ ขับตรงไปทางทิศเหนือ ก็จะเจอร้านนี้อยู่ทางขวามือนั่นเอง ร้านนี้จะตั้งอยู่ติดกับร้านโตเป็ดตุ๋นครับ ลักษณะร้านก็เป็นตึกแถวธรรมดา ที่มีรถเข็น/ตู้ก๋วยเตี๋ยว/หม้อก๋วยเตี๋ยวอยู่ด้านหน้าร้าน และภายในร้านก็มีโต๊ะอยู่เพียงไม่กี่โต๊ะ ภายในค่อนข้างสะอาดเป็นสัดเป็นส่วนดีครับ ร้านนี้จะเปิดตั้งแต่เวลา 17.00 น. ไปจนถึง 01.00 น. โน่นเลย เอาใจคนนอนดึกทีเดียว

     เมนูทางร้านก็จะเป็นก๋วยเตี๋ยว/บะหมี่เกี๊ยว เหมือนเช่นร้านอื่น ๆ ทั่วไปครับ ส่วนเครื่องจะมีให้เลือกใส่หลายอย่างหน่อยทั้งปลา กุ้ง ปู ปลาหมึก ลูกชิ้นหมู และที่ขาดไม่ได้เลยคือหมูแดงครับ ใครชอบอะไร จะใส่อะไร เลือกเอาเลยจ้า ไม่ว่าจะเป็นบะหมี่ หรือเกี๊ยว และเส้นเล็กก็มีนะ สำหรับวันนี้ผมก็ได้สั่งเมนูโปรดคือบะหมี่เกี๊ยวปู หมูแดง และตามด้วยบะหมี่เกี๊ยวแห้งปู ในราคาชามละ 40 บาท ครับ 

     สำหรับรสชาติ ก็เหมือนเช่นร้านอื่น ๆ ทั่วไป ร้านนี้ยังไม่มีอะไรโดดเด่นครับ ทั้งในเรื่องของน้ำซุป  การลวกเส้นบะหมี่ ถือว่ายังธรรมดาครับ แต่ก็อยู่ในเกณฑ์ที่พอรับได้ อย่างที่บอกได้มาตรฐานบะหมี่เกี๊ยวสหชัย ส่วนเครื่องที่ใส่วันนี้ปูค่อนข้างจะชิ้นน้อยหน่อย ไม่รู้ว่าแล้วแต่วันหรือเปล่า ซึ่งผมเคยทานร้านนึงเป็นของสหชัยเหมือนกัน แถว ๆ แยกโคกมะตูม ไปทีไร ได้ปูชิ้นใหญ่ ๆ ตลอด 

     การบริการวันนี้ก็เป็นกันเองดีครับ สั่งซุปกระดูกหมูไป พี่เค้าก็แนะนำ ตอนนี้มันยังไม่เปื่อยดีครับ (อด) อยากทานมาก ๆ สงสัยต้องได้หอบสังขารไปทานร้านที่น้องเนคแนะนำที่เชียงใหม่ซะแล้ว (น่าทานมาก ๆ) ในส่วนอื่นก็ไม่มีอะไรขาดตกบกพร่องครับ สำหรับราคา 2 ชาม 80 บาท เลขกำลังสวย ไม่ถูก ไม่แพงจ้าาาา